CELEX: 62007TN0490
Language: el
Date: 2007-12-21 00:00:00
Title: Υπόθεση T-490/07: Προσφυγή της 21ης Δεκεμβρίου 2007 — Notartel κατά ΓΕΕΑ — SAT.1 SatellitenFernsehen (R.U.N)

8.3.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/45
            
         Προσφυγή της 21ης Δεκεμβρίου 2007 — Notartel κατά ΓΕΕΑ — SAT.1 SatellitenFernsehen (R.U.N)
   (Υπόθεση T-490/07)
   (2008/C 64/75)
   Γλώσσα του δικογράφου της προσφυγής: η ιταλική
   Διάδικοι
   
      Προσφεύγoυσα: Notartel SpA — Societa' informatica del Notariato (Ρώμη, Ιταλία) (Εκπρόσωποι: M. Bosshard, δικηγόρος, M. Balestriero, δικηγόρος)
   
      Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   
      Αντίδικος ενώπιον του τμήματος προσφυγών: SAT.1 SatellitenFernsehen GmbH (Βερολίνο, Γερμανία)
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               κυρίως, να ακυρώσει εν μέρει — καθ' ό μέρος έκρινε βάσιμη την ανακοπή– την απόφαση του τέταρτου τμήματος προσφυγών του ΓΕΕΑ, της 22ας Οκτωβρίου 2007, στην υπόθεση R 1267/2006-4,
            
         
               —
            
            
               επικουρικώς, να ακυρώσει εν μέρει — καθ' ό μέρος έκρινε βάσιμη την ανακοπή σε σχέση με το σήμα του οποίου ζητήθηκε η καταχώριση όσον αφορά την κλάση 38 — την απόφαση του τέταρτου τμήματος προσφυγών του ΓΕΕΑ, της 22ας Οκτωβρίου 2007, στην υπόθεση R 1267/2006-4;
            
         
               —
            
            
               εν πάση περιπτώσει, να απορρίψει κάθε ενδεχόμενη μελλοντική αντίθετη προσφυγή ή αίτηση, επικυρώνοντας την ως άνω απόφαση όσον αφορά τα μέρη τα οποία δεν προσβάλλονται με την παρούσα προσφυγή,
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   
      Αιτών την καταχώριση κοινοτικού σήματος: Η προσφεύγουσα.
   
      Σήμα προς καταχώριση: Το λεκτικό σήμα «R.U.N.» (αίτηση καταχώρισης κοινοτικού σήματος αριθ. 1.069.863, για υπηρεσίες των κλάσεων 35, 38 και 42, καθόσον αφορά την παρούσα διαδικασία).
   
      Δικαιούχος του κατά τη διαδικασία ανακοπής αντιταχθέντος σήματος ή σημείου: SAT.1 Satelliten Fernsehen GmbH
   
      Αντιταχθέν δικαίωμα επί σήματος ή σημείου: Εθνικό και κοινοτικό λεκτικό σήμα «ran», για προϊόντα και υπηρεσίες των κλάσεων 9, 35, 38, 41 και 42.
   
      Απόφαση του τμήματος ανακοπών: Απόρριψη της ανακοπής.
   
      Απόφαση του τμήματος προσφυγών: Προσφυγή εν μέρει δεκτή, όσον αφορά ορισμένες υπηρεσίες των κλάσεων 38 και 42.
   
      Λόγοι ακυρώσεως: Η προσβαλλόμενη απόφαση είναι ελαττωματική λόγω λογικής αντίφασης συνισταμένης στο ότι ανέφερε μια σειρά ορθών αρχών του δικαίου ως υποχρεωτικών για την εκτίμηση της ομοιότητας μεταξύ σημείων και προϊόντων/υπηρεσιών προκειμένου να θεμελιωθεί ο λόγος απαραδέκτου που προβλέπεται στο πρώτο τμήμα του άρθρου 73 του κανονισμού για το κοινοτικό σήμα, ενώ στη συνέχεια εφάρμοσε διαφορετικά κριτήρια κατά την εκτίμηση της συγκεκριμένης περιπτώσεως. Η εν λόγω λογική αντίφαση συνεπάγεται είτε πλάνη περί το δίκαιο, λόγω εφαρμογής διαφορετικών αρχών δικαίου από αυτές που αναφέρθηκαν (ορθώς) στις αιτιολογικές σκέψεις της αποφάσεως, είτε αντιφατική και ανεπαρκή αιτιολογία.